CELEX: 32017R0953
Language: lt
Date: 2017-06-06 00:00:00
Title: 2017 m. birželio 6 d. Komisijos įgyvendinimo reglamentas (ES) 2017/953, kuriuo nustatomi pozicijų ataskaitų, kurias pagal Europos Parlamento ir Tarybos direktyvą 2014/65/ES dėl finansinių priemonių rinkų teikia prekybos vietų investicinės įmonės ir rinkos operatoriai, formato ir pateikimo terminų techniniai įgyvendinimo standartai (Tekstas svarbus EEE. )

7.6.2017   
            
            
               LT
            
            
               Europos Sąjungos oficialusis leidinys
            
            
               L 144/12
            
         KOMISIJOS ĮGYVENDINIMO REGLAMENTAS (ES) 2017/953
   2017 m. birželio 6 d.
   kuriuo nustatomi pozicijų ataskaitų, kurias pagal Europos Parlamento ir Tarybos direktyvą 2014/65/ES dėl finansinių priemonių rinkų teikia prekybos vietų investicinės įmonės ir rinkos operatoriai, formato ir pateikimo terminų techniniai įgyvendinimo standartai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiama Direktyva 2002/92/EB ir Direktyva 2011/61/ES (1), ypač į jos 58 straipsnio 7 dalį,
   kadangi:
   
               (1)
            
            
               siekiant užtikrinti didesnį biržos prekių išvestinių finansinių priemonių, apyvartinių taršos leidimų ir jų išvestinių finansinių priemonių rinkų skaidrumą, rinkos operatoriai ir investicinės įmonės, valdantys prekybos vietą, kurioje prekiaujama šiomis finansinėmis priemonėmis, turėtų kas savaitę viešai skelbti ataskaitą, kurioje nurodomas bendras sutartį turinčių asmenų skaičius ir bendra kiekvienos biržos prekių išvestinės finansinės priemonės, apyvartinio taršos leidimo ar jo išvestinės finansinės priemonės atvirų pozicijų suma, viršijanti ribas, nustatytas Komisijos deleguotajame reglamente (ES) 2017/591 (2) dėl biržos prekių išvestinių finansinių priemonių pozicijų apribojimų taikymo techninių reguliavimo standartų ir perduoda tą ataskaitą Europos vertybinių popierių ir rinkų institucijai (EVPRI);
            
         
               (2)
            
            
               iki aiškaus bendro termino pateikus atitinkamų prekybos vietų anksčiau paskelbtas ataskaitas, EVPRI bus lengviau kas savaitę centralizuotai skelbti tokias ataskaitas, gaunamas iš visos Sąjungos;
            
         
               (3)
            
            
               nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente ir Direktyvoje 2014/65/ES nustatytos nuostatos būtų pradėtos taikyti tą pačią dieną;
            
         
               (4)
            
            
               šis reglamentas grindžiamas EVPRI Komisijai pateiktu techninių įgyvendinimo standartų projektu;
            
         
               (5)
            
            
               EVPRI surengė atviras viešas konsultacijas dėl techninių įgyvendinimo standartų projekto, kuriuo grindžiamas šis reglamentas, išanalizavo galimas su juo susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (3) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Ataskaitų pateikimo terminai
   Direktyvos 2014/65/ES 58 straipsnio 1 dalyje nurodyti rinkos operatoriai ir investicinės įmonės Europos vertybinių popierių ir rinkų institucijai tos dalies a punkte nurodytas ataskaitas, kuriose nurodomos kiekvienos darbo savaitės pabaigoje turimos bendros pozicijos, siunčia kartą per savaitę, ne vėliau kaip kitos savaitės trečiadienį, 17.30 Vidurio Europos laiku.
   Kai tos savaitės, kurią turi būti pateikta ataskaita, pirmadienis, antradienis arba trečiadienis yra pirmoje pastraipoje nurodyto rinkos operatoriaus ar investicinės įmonės nedarbo diena, tas rinkos operatorius ar investicinė įmonė ataskaitą pateikia kai tik gali, bet ne vėliau kaip tos savaitės ketvirtadienį, 17.30 Vidurio Europos laiku.
   2 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 3 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. birželio 6 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 349.
   
      (2)  2016 m. gruodžio 1 d. Komisijos deleguotasis reglamentas (ES) 2017/591, kuriuo Europos Parlamento ir Tarybos direktyva 2014/65/ES papildoma biržos prekių išvestinių finansinių priemonių pozicijų apribojimų taikymo techniniais reguliavimo standartais (OL L 87, 2017 3 31, p. 479).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).